CF-105飛箭

阿傅羅CF-105「飛箭」戰鬥機係加拿大阿傅羅飛機製造廠喺1950年代開發嘅雙引擎三角翼超音速戰鬥/殲擊機，1958年第一次飛。

喺1959年「飛箭」計劃被取消之前，「飛箭」曾經被視為一種相當先進嘅戰鬥機，更有人稱之為「加拿大之夢」。

厄運
1959年，上任一年幾嘅進步保守黨籍首相John Diefenbaker以「削減自由黨製造嘅不必要開支」為名，宣佈全面終止「飛箭」戰鬥機計劃，並且將已經建造嘅六架原型機，同埋佢哋嘅設計圖紙全部銷毀，轉為向美國買戰鬥機。Diefenbaker嘅行動導致參與「飛箭」計劃嘅14000幾名工作人員失業。佢哋當中絕大部份冇幾耐就跳槽去咗美國太空總署以及其它美國飛機製造公司，其中部份科學家更加直接參與太陽神登月計劃。

雖然官方嘅解釋係「削減自由黨製造嘅不必要嘅開支」，但係一直有人堅持加拿大腰斬「飛箭」計劃，係因為受到美國方面嘅壓力。當年建造嘅六架「飛箭」原型機當中，只有當時重未完工嘅RL-206號原型機嘅機鼻俾人保留，並喺渥太華嘅加拿大航太博物館靜態展出。

復原

2006年9月28號，由阿傅羅離職員工同埋義工用咗超過10年時間製造嘅「飛箭」戰鬥機全尺寸複製品喺多倫多嘅加拿大航太博物館正式公開展出，以紀念1957年當日「飛箭」戰鬥機第一次公開亮相。

飛航數據

基本性能
 飛行員：兩名
 機身長度：23.71公尺
 翼展：15.24公尺
 高度：6.25公尺
 機翼面積：113.8平方公尺
 翼剖面：翼根NACA 0003.5 mod，翼尖NACA 0003.8
 空機淨重：22,245公斤
 加油後淨重：25,820公斤
 最大起飛重量：31,120公斤

發動機性能
 發動機：2× Pratt & Whitney J75-P-3渦輪噴射發動機
 常規推力：55600牛頓/發動機
 加力燃燒推力：104530牛頓/發動機

飛航性能
 最高速度：15,000公尺高空最高速度紀錄1.98倍音速，升級後可望突破兩倍音速
 巡航速度：11,000公尺高空可達到0.91倍音速
 作戰半徑：360海哩
 最大升限：16,150公尺
 最大升力：226.9千公斤/平方公尺
 推重比：加油後淨重下0.825

武備
 火箭：1枚4聯裝AIR-2 Genie無定向核子火箭
 導彈：8枚AIM-4空對空導彈，或「天鵝絨手套」空對空導彈，或2枚AIM-7兩維主動導航空對空導彈

電子裝備
Hughes MX-1179 火控系統

加拿大戰機